**Luís Monteagudo García**, nado na Coruña o 20 de novembro de 1919 e finado en Santiago de Compostela o 14 de febreiro de 2018, foi un arqueólogo director do Museo Arqueolóxico da Coruña, membro do Deutsches Archäologisches Institut de Berlín, colaborador de Prähistorische Bronzefunde e correspondente da Real Academia da Historia e da Real Academia Galega.

Traxectoria
-----------

Fixo o bacharelato no Instituto da Coruña. En 1935, con 15 anos, ía coa asociación *Los Amantes del Campo* promovida por Manuel Insua Santos, precedente das actuais asociacións interesadas na arqueoloxía e dedicada a realizar traballos de arqueoloxía, escavando sitios arqueolóxicos e documentando os traballos. En agosto de 1937 comezou a traballar como carteiro auxiliar e despois brigada postal no Servizo de Correos. Foi alistado en 1938 e marchou á fronte. Foi ferido dúas veces na Guerra Civil, unha cun anaco de metralla na cabeza e outra cun tiro da 11 División de Líster. Como mutilado de guerra volveu incorporarse ao Servizo de Correos de abril de 1939 a decembro de 1940.

Licenciouse en Filosofía e Letras na Universidade de Santiago de Compostela en 1941, e doutorouse na Universidade de Madrid en 1949 coa tese *Prehistoria del NW de España. Galicia en Ptolomeo*. Foi profesor na Universidade de Santiago de Compostela desde onde promoveu a primeira campaña de escavacións no Castro de Elviña en 1947, das que foi apartado por motivos políticos. Percorreu Galiza documentando achados e dirixindo escavacións. Percorreu en bicicleta Europa visitando museos e coleccións. Foi director do Museo de Ávila e posteriormente foi nomeado director do Museo Arqueolóxico e Histórico da Coruña, onde formou a moitos arqueólogos que continuaron o seu labor. En 1975 foi apartado do posto pola súa defensa a morte do Museo e o Patrimonio Arqueolóxico e enviado en comisión de servizos forzosa ao Museo das Peregrinacións de Santiago de Compostela onde se xubilou. En calquera caso el sempre se considerou "Director do Museo Arqueolóxico e Histórico da Coruña por oposición, non por dixitación" segundo asinou algúns dos seus escritos. Finou en Santiago de Compostela o 14 de febreiro de 2018.

Obras
-----

* Die Beile der Iberischen Halbinsel, Machados de bronce da Península Ibérica.
* *Hachas de talón*, 1951.
* *Nombres de túmulos y dólmenes en Galicia y Portugal*, 1954.
* *Hispania Germánica*, 1966.
* *Hacha de tope tipo Senra A*, 1975.
* *La religiosidad callaica. Estela funeraria romana de Mazarelas (Oza dos Ríos, A Coruña), cultos astrales, prisciliano y outeiros*. Anuario Brigantino, nº 19, 1996, pp 11-118.

Notas
-----

1. ↑  Redacción (14 de febreiro de 2018). "Morre Luis Monteagudo, o arqueólogo rebelde que loitou na Guerra Civil e percorreu Europa en bicicleta". *historiadegalicia.gal*. Consultado o 27 de maio de 2023.
2. ↑  Monteagudo, Luís (1991). "Necrópolis de mámoas de A Zapateira (A Coruña)" (PDF). *Anuario Brigantino* (en castelán) (14): 11–32. Consultado o 19 de agosto de 2013.
3. ↑  Asociación Profesional de Arqueólogos de Galicia (20 de decembro de 1996). "Datos biográficos de Luís Monteagudo". *Homenaxe ao Dr. D. Luís Monteagudo*. Consultado o 19 de agosto de 2013.
4. ↑  "Morre o arqueólogo Luís Monteagudo", artigo en *Cultura Galega*, 14 de febreiro de 2018.

Véxase tamén
------------

### Bibliografía

* "Monteagudo García, Luís". *Dicionario biográfico de Galicia* **2**. Ir Indo Edicións. 2010-2011. p. 313.
* "Monteagudo García, Luis". *Gran Enciclopedia Galega Silverio Cañada* (DVD). El Progreso. 2005. ISBN 84-87804-88-8.

### Outros artigos

* Fundación Luis Monteagudo

### Ligazóns externas

* Biografía na Fundación Luis Monteagudo.
* Luis Monteagudo García Arquivado 20 de abril de 2022 en Wayback Machine. no Museo Arqueológico Nacional.

|  |  |
| --- | --- |
| Control de autoridades | 
* Wd: Q17413487
* WorldCat
* VIAF: 42396813
* BNE: XX1333447
* Dialnet: 98558
* GND: 1057306789
* ISNI: 0000 0000 5937 0277
* NTA: 073022349
* PTBNP: 335688
* SUDOC: 127983007

 |